PARNAS

Rahvavabaduse Partei (PARNAS) (vene keeles Партия народной свободы (ПАРНАС)) on paremtsentristlik poliitiline partei Venemaal. 

14. märtsil 1991 asutati Venemaa Föderatsiooni Vabariiklik Partei (vene keeles Республиканская партия Российской Федерации), lühend RPR. Partei oli esindatud Riigiduuma neljas koosseisus. 2007. aastal tühistas Venemaa justiitsministeerium Vabariikliku partei registreeringu. 

2010. aastal astus RPR (liider Vladimir Rõžkov) demokraatlike jõudude koalitsiooni "Venemaa Eest Ilma Omavolita ja Korruptsioonita". 2012. aasta mais taastas Venemaa justiitsministeerium Euroopa Inimõiguste Kohtu otsuse alusel RPR-i registreeringu.

2012. aasta juunis ühines Venemaa Vabariiklik Partei 2010. aasta detsembris asutatud, kuid Venemaa justiitsministeeriumi poolt registreerimata jäetud Venemaa Rahvavabaduse Parteiga (akronüüm PARNAS). Kahe partei ühinemine vormistati sellisel viisil, et PARNAS-i liikmed astusid RPR-i liikmeks ja RPR muutis enda nime. Uus nimi: Venemaa Vabariiklik Partei – Rahvavabaduse Partei (lühend RPR–PARNAS).

RPR–PARNAS
2012. aasta juunis toimunud partei kongressil võttis RPR–PARNAS vastu poliitilise deklaratsiooni, milles öeldi, et Venemaa Vabariiklik Partei – Rahvavabaduse Partei on Venemaa Vabariikliku Partei ja registreerimata (partei) Rahvavabaduse Partei poliitiline ja juriidiline õigusjärglane. Kongressil valiti RPR–PARNAS-i kolm kaasesimeest: Vladimir Rõžkovi, Boriss Nemtsovi ja Mihhail Kasjanovi. 

Kongressi külaliste seas olid Kõrgema Majanduskooli teadusjuht Jevgeni Jassin, inimõiguslane Ljudmila Aleksejeva, näitleja Natalja Fatejeva, majandusteadlane Jevgeni Gontmacher ja Pravoje Delo kaasesimees Leonid Gozman.

2014. aasta veebruaris lahkus parteist partei kaasesimees Vladimir Rõžkov. Ta ise kommenteeris enda lahkumist parteist teatega, et tema kaaslaste, kaasesimeeste Boriss Nemtsovi ja Mihhail Kasjanovi, viimase aja tegevust iseloomustas "Vabariikliku partei reiderlik ülevõtmine". Koos Rõžkoviga lahkusid parteist 15 inimest, sealhulgas Sergei Aleksašenko.

27. veebruaril 2015 lasti maha Moskvas Kremli vastas RPR–PARNAS-i kaasesimees Boriss Nemtsov.

PARNAS
2015. aasta juulis toimunud partei kongressil otsustati partei liiga pikk nimi lühendada. Uus ametlik nimi: Rahvavabaduse Partei (PARNAS). Tehti ka muudatus juhtimisstruktuuris: partei eesotsas on esimees varasema mitme kaasesimehe asemel. Esimeheks valiti Mihhail Kasjanov.

Partei kollegiaalseks juhtimisorganiks on 25-liikmeline föderaalne poliitnõukogu.  Partei töö igapäevaseks juhtimiseks on föderaalne poliitnõukogu moodustanud 6-liikmelise  föderaalse poliitnõukogu büroo eesotsas partei esimehega. 

2016. aasta detsembris lahkus parteist seoses lahkhelidega partei liidri Mihhail Kasjanoviga senine partei aseesimees Ilja Jašin koos enda poolehoidjatega. Partei föderaalse poliitnõukogu 29 liikmest  lahkus 6 inimest. Jašini ja Kasjanovi poolehoidjate vaheline konflikt puhkes juba sama aasta kevadel ja süvenes sügisel pärast partei ebaedu 2016. aasta Riigiduuma valimistel, kus saadi vaid 0,7% valijate häältest.

Venemaa presidendivalimised
2017. aasta detsembris teatas PARNAS-i föderaalne poliitnõukogu, et partei ei esita 2018. aasta Venemaa presidendivalimistele oma kandidaati, vaid toetab Aleksei Navalnõi, Grigori Javlinski ja Ksenija Sobtšaki pingutusi saamaks presidendikandidaaditeks.

Viited

Välislingid

Koduleht

Venemaa parteid